《秋夜有感》
宋代·方一夔

西窗枕清溪，流水日夜响。孤眠夜无寐，离梦苦摇荡。

自我辞家来，弦月屡下上。消息不曾真，百念堕滉瀁。

忆昔心气雄，跃跃盛年想。窥奇故牧储，借重宗橐赏。

山搜富金沙，泽淤耀琨簜。天池鶱孤飞，昆山纷独往。

下视夸夺子，蠓蠛鸣瓮盎。区区凡楚争，逐逐臧谷网。

蹉跎改素摽，零落收宿莽。平生矜与夸，荣为谢外奖。

惟馀不尽心，耿耿犹畴曩。譬如老猎猃，闻呼齿足痒。

清江三百里，西风飒菰蒋。明朝溯归舟，鸦轧鸣两桨。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。